
บทคัดย่อ

 การศึกษานี้มีวัตถุประสงค์เพื่อวิเคราะห์แนวโน้มการเปลี่ยนแปลงของอุณหภูมิเฉลี่ยและปริมาณฝนเฉลี่ยในภาคใต้ของประเทศไทย และทำนายผลผลิตยางพารา โดยใช้ข้อมูลอุณหภูมิเฉลี่ย ปริมาณฝนเฉลี่ย และผลผลิตยางพารา ระหว่างปี พ.ศ. 2562–2566 ครอบคลุมพื้นที่ภาคใต้ 14 จังหวัดที่มีการปลูกยางพาราอย่างแพร่หลาย การวิเคราะห์ข้อมูลดำเนินการโดยการจัดเรียงข้อมูล ใช้แบบจำลองทางคณิตศาสตร์และการถดถอยพหุคูณ ผลการศึกษาพบว่า อุณหภูมิเฉลี่ยมีแนวโน้มเพิ่มขึ้นอย่างต่อเนื่อง โดยปี พ.ศ. 2566 มีค่าสูงที่สุด ขณะที่ปริมาณฝนเฉลี่ยมีความแปรปรวนสูง และส่งผลกระทบต่อผลผลิตยางพาราอย่างมีนัยสำคัญทางสถิติ ผู้วิจัยได้สร้างแบบจำลองถดถอยเชิงเส้นพหุคูณ (Multiple Linear Regression) เพื่อศึกษาความสัมพันธ์ระหว่างปริมาณน้ำฝนเฉลี่ยและอุณหภูมิเฉลี่ยต่อผลผลิตยางพารา โดยใช้โปรแกรม Python และไลบรารี Scikit-learn ในการประมาณค่าสัมประสิทธิ์ของแบบจำลองสมการนี้สามารถใช้ทำนายผลผลิตจากอุณหภูมิและปริมาณน้ำฝนได้ แบบจำลองถดถอยพหุคูณสามารถพยากรณ์ผลผลิตยางพาราได้ใกล้เคียงกับค่าจริง โดยอุณหภูมิมีอิทธิพลต่อผลผลิตมากกว่าปริมาณน้ำฝน สะท้อนให้เห็นว่าการเปลี่ยนแปลงของปัจจัยภูมิอากาศมีผลต่อความผันผวนของผลผลิตยางพาราในภาคใต้อย่างชัดเจน 

1. บทนำ
ยางพารา (Hevea brasiliensis) เป็นพืชเศรษฐกิจสำคัญของประเทศไทย โดยเฉพาะในภาคใต้ ซึ่งเป็นแหล่งรายได้หลักของเกษตรกรรายย่อย และประเทศไทยยังเป็นหนึ่งในผู้ผลิตและส่งออกยางพารารายใหญ่ของโลก ยางพาราเป็นพืชที่มีความอ่อนไหวต่อสภาพแวดล้อม โดยเฉพาะอุณหภูมิและปริมาณฝนในช่วงกรีดยาง หากฝนตกชุกเกินไปจะไม่สามารถกรีดได้ ขณะที่อุณหภูมิสูงหรือฝนขาดช่วงเป็นเวลานานจะทำให้ต้นยางเกิดความเครียด ส่งผลให้ผลผลิตลดลงและเพิ่มความเสี่ยงต่อโรคพืช จากข้อมูลของ สำนักงานเศรษฐกิจการเกษตร (2566) ประเทศไทยมีพื้นที่ปลูกยางพารามากกว่า 18 ล้านไร่ และมีผลผลิตรวมกว่า 4 ล้านตันต่อปี ในช่วงหลายทศวรรษที่ผ่านมา ประเทศไทยเผชิญกับการเปลี่ยนแปลงสภาพภูมิอากาศอย่างต่อเนื่อง ทั้งอุณหภูมิเฉลี่ยที่สูงขึ้น ปริมาณฝนที่แปรปรวน และความถี่ของภัยธรรมชาติที่เพิ่มขึ้น โดยรายงานของ กรมอุตุนิยมวิทยา ระบุว่าอุณหภูมิเฉลี่ยของภาคใต้เพิ่มขึ้นอย่างชัดเจน ส่งผลให้ผลผลิตยางพารามีความไม่แน่นอนมากขึ้น แม้จะมีงานวิจัยเกี่ยวกับสภาพภูมิอากาศและการเกษตรอยู่จำนวนหนึ่ง แต่ยังขาดการศึกษาที่เชื่อมโยงข้อมูลภูมิอากาศระยะยาวกับผลผลิตยางพาราโดยใช้การวิเคราะห์เชิงคณิตศาสตร์อย่างเป็นระบบ
ผู้จัดทำจึงสนใจศึกษาการเปลี่ยนแปลงของอุณหภูมิและปริมาณฝนในพื้นที่ภาคใต้ของประเทศไทย เนื่องจากภาคใต้เป็นแหล่งปลูกยางพาราที่สำคัญและมีพื้นที่เพาะปลูกมากที่สุดของประเทศ ทำให้การเปลี่ยนแปลงของสภาพภูมิอากาศในพื้นที่ดังกล่าวส่งผลกระทบต่อผลผลิตยางพาราและรายได้ของเกษตรกรโดยตรง ผู้จัดทำมุ่งเน้นไปที่การวิเคราะห์แนวโน้มการเปลี่ยนแปลงของอุณหภูมิและปริมาณฝน รวมทั้งศึกษาผลกระทบต่อผลผลิตยางพารา เพื่อสนับสนุนการวางแผนการผลิต การบริหารความเสี่ยง และการพัฒนาภาคการเกษตร

2. วิธีดำเนินการ
             2.1 การศึกษาเชิงวิเคราะห์ข้อมูลเชิงปริมาณ (Quantitative Data Analysis) 
โดยประยุกต์ใช้หลักการทางคณิตศาสตร์และสถิติร่วมกับการประมวลผลข้อมูลด้วยโปรแกรม SPSS เพื่อศึกษาความสัมพันธ์ระหว่างอุณหภูมิเฉลี่ย ปริมาณฝน และผลผลิตยางพารา ตลอดจนสร้างแบบจำลองทางคณิตศาสตร์สำหรับการพยากรณ์ผลผลิตยางพาราในอนาคต ข้อมูลที่ใช้ในการศึกษานี้เป็นข้อมูลทุติยภูมิ (Secondary Data) ซึ่งรวบรวมจากหน่วยงานภาครัฐและฐานข้อมูลทางสถิติที่เกี่ยวข้อง ได้แก่
2.1.1.ข้อมูลภูมิอากาศ ประกอบด้วย 
อุณหภูมิเฉลี่ยรายปี หน่วยเป็น องศาเซลเซียส (°C) โดยใช้ข้อมูลอุณหภูมิเฉลี่ยของพื้นที่ภาคใต้
ปริมาณฝนเฉลี่ยรายปี หน่วยเป็น มิลลิเมตร (mm) โดยใช้ข้อมูลปริมาณน้ำฝนสะสมหรือค่าเฉลี่ยรายปีในพื้นที่ภาคใต้
2.1.2 ปริมาณผลผลิตยางพารา หน่วยเป็น ตัน ซึ่งแสดงปริมาณผลผลิตยางพาราที่ได้จากพื้นภาคใต้ ใช้เป็นตัวแปรตาม (Dependent Variable) สำหรับการวิเคราะห์และสร้างแบบจำลองการพยากรณ์ 
ข้อมูลทั้งหมดครอบคลุมพื้นที่ 14 จังหวัดในภาคใต้ของประเทศไทย และใช้ข้อมูลรายปีในช่วง พ.ศ. 2563–2566 โดยรวบรวมข้อมูลจากแหล่งข้อมูลทุติยภูมิ  ข้อมูลภูมิอากาศจากหน่วยงานด้านอุตุนิยมวิทยา และข้อมูลผลผลิตยางพาราจากหน่วยงานด้านการเกษตรและสถิติของประเทศไทย จากนั้นนำข้อมูลที่รวบรวมได้เข้าสู่กระบวนการตรวจสอบความถูกต้อง (Data Validation) เพื่อคัดกรองข้อมูลที่ผิดปกติ ข้อมูลซ้ำซ้อน หรือข้อมูลที่ไม่ครบถ้วนก่อนนำไปวิเคราะห์
             2.2 การวิเคราะห์ความสัมพันธ์ระหว่างตัวแปร 
โดยใช้ค่าสัมประสิทธิ์สหสัมพันธ์ของเพียร์สัน (Pearson’s Correlation Coefficient) เพื่อประเมินความสัมพันธ์ระหว่างอุณหภูมิเฉลี่ยและผลผลิตยางพารา รวมถึงปริมาณฝนเฉลี่ยและผลผลิตยางพารา
เมื่อพบความสัมพันธ์ที่มีนัยสำคัญทางสถิติ จึงนำข้อมูลมาสร้างแบบจำลองถดถอยเชิงเส้นพหุคูณ (Multiple Linear Regression) โดยกำหนดให้อุณหภูมิเฉลี่ยและปริมาณฝนเฉลี่ยเป็นตัวแปรอิสระ และผลผลิตยางพาราเป็นตัวแปรตาม แบบจำลองดังกล่าวถูกใช้เป็นเครื่องมือในการพยากรณ์ผลผลิตยางพาราในอนาคต
             2.3 การประเมินความเหมาะสมของแบบจำลอง
ดำเนินการโดยพิจารณาค่าสัมประสิทธิ์กำหนด (R²) เพื่อวัดความสามารถของแบบจำลองในการอธิบายความแปรปรวนของผลผลิตยางพารา รวมถึงใช้ค่ารากที่สองของความคลาดเคลื่อนเฉลี่ย (RMSE) และเปอร์เซ็นต์ความคลาดเคลื่อนสัมบูรณ์เฉลี่ย (MAPE) เป็นเกณฑ์ในการประเมินความแม่นยำของการพยากรณ์ 
3. ผลการดำเนินการ
ผลการศึกษาพบว่า อุณหภูมิเฉลี่ยและปริมาณฝนเฉลี่ยรายปีของภาคใต้ประเทศไทยมีแนวโน้มเปลี่ยนแปลงอย่างชัดเจนในช่วงปี พ.ศ. 2562–2566 โดยอุณหภูมิเฉลี่ยมีแนวโน้มเพิ่มขึ้น โดยเฉพาะในปี พ.ศ. 2566 ซึ่งมีค่าสูงที่สุด ขณะที่ปริมาณฝนเฉลี่ยมีความแปรปรวนสูงและเพิ่มขึ้นอย่างเด่นชัดในช่วงปลายระยะเวลาศึกษา การวิเคราะห์ความสัมพันธ์ระหว่างปัจจัยภูมิอากาศกับผลผลิตยางพาราพบว่า อุณหภูมิและปริมาณฝนมีความสัมพันธ์เชิงเส้นกับผลผลิตในระดับค่อนข้างสูง และสามารถอธิบายความแปรปรวนของผลผลิตยางพาราได้บางส่วน จากการสร้างแบบจำลองถดถอยเชิงเส้นพหุคูณ พบว่าแบบจำลองมีความสามารถในการพยากรณ์ผลผลิตยางพาราได้ในระดับปานกลาง โดยไม่พบปัญหาความสัมพันธ์เชิงอนุกรมของค่าคลาดเคลื่อน แสดงให้เห็นว่าปัจจัยด้านภูมิอากาศมีบทบาทสำคัญต่อการเปลี่ยนแปลงของผลผลิตยางพารา แม้ว่ายังมีปัจจัยอื่นร่วมกำหนดผลผลิตในแต่ละปี
ตารางที่ 1  การวิเคราะห์แนวโน้มการเปลี่ยนแปลงของอุณหภูมิและปริมาณฝนข้อมูลอุณหภูมิเฉลี่ยและปริมาณฝนเฉลี่ยรายปี ของภาคใต้ (พ.ศ. 2562–2566)
	ปี พ.ศ.
	อุณหภูมิเฉลี่ย (°C)
	ปริมาณฝนเฉลี่ย (มม.)

	2562
	27.60
	4,838.7

	2563
	27.95
	3,878.3

	2564
	28.25
	4,754.4

	2565
	27.55
	4,933.3

	2566
	30.50
	5,606.2

ตารางที่ 2 ความสัมพันธ์ระหว่างอุณหภูมิเฉลี่ยและปริมาณฝนเฉลี่ยกับผลผลิตยางพารา
 จากการวิเคราะห์การถดถอยเชิงเส้นพหุคูณ พบว่าอุณหภูมิเฉลี่ยและปริมาณฝนเฉลี่ยมีความสัมพันธ์เชิงเส้นกับผลผลิตยางพาราในระดับค่อนข้างสูง (R = 0.733) โดยแบบจำลองสามารถอธิบายความแปรปรวนของผลผลิตยางพาราได้ร้อยละ 53.8 (R² = 0.538) สะท้อนว่าปัจจัยด้านภูมิอากาศมีบทบาทต่อการเปลี่ยนแปลงของผลผลิตในระดับหนึ่ง อย่างไรก็ตาม ค่า Adjusted R² อยู่ในระดับต่ำ แสดงถึงข้อจำกัดของแบบจำลองเมื่อคำนึงถึงจำนวนข้อมูลและความผันผวนของผลผลิต ทั้งนี้ ค่า Durbin–Watson มีค่าใกล้เคียง 2 บ่งชี้ว่าไม่พบปัญหาความสัมพันธ์เชิงอนุกรมของค่าคลาดเคลื่อน ส่งผลให้แบบจำลองมีความเหมาะสมในเชิงโครงสร้างทางสถิติ
ตารางที่ 3 การวิเคราะห์พัฒนาแบบจำลองทางสถิติหรือคณิตศาสตร์สำหรับการทำนายผลผลิตยางพาราในอนาคต โดยอาศัยข้อมูลอุณหภูมิและปริมาณฝน

ตารางที่ 4 ผลการวิเคราะห์ค่าสัมประสิทธิ์การถอถอยเชิงเส้นพหุนามของปัจจัยที่มีผลต่อยางพารา
สมการถดถอยเชิงเส้นพหุคูณ สามารถเขียนสมการถดถอยได้ดังนี้
ผลผลิตยางพารา = 58,218.533 − 7.907(ปริมาณน้ำฝน) − 1,401.510(อุณหภูมิ) 
สมการนี้ใช้ทำนายผลผลิตยางพาราจากปัจจัยด้านอุณหภูมิและปริมาณน้ำฝน โดยพบว่าทั้งสองปัจจัยมีความสัมพันธ์เชิงลบกับผลผลิตยางพารา กล่าวคือ เมื่อปริมาณน้ำฝนเพิ่มขึ้น 1 หน่วย ผลผลิตยางพารามีแนวโน้มลดลง 7.907 หน่วย ภายใต้เงื่อนไขที่อุณหภูมิคงที่ และเมื่ออุณหภูมิเพิ่มขึ้น 1 องศาเซลเซียส ผลผลิตยางพารามีแนวโน้มลดลง 1,401.510 หน่วย ภายใต้เงื่อนไขที่ปริมาณน้ำฝนคงที่
จากผลการวิเคราะห์แสดงให้เห็นว่า อุณหภูมิเป็นปัจจัยที่ส่งผลต่อการเปลี่ยนแปลงของผลผลิตยางพารามากกว่าปริมาณน้ำฝน เนื่องจากมีค่าสัมประสิทธิ์ในสมการสูงกว่า โดยแบบจำลองมีค่า R² เท่ากับ 0.538 แสดงว่าสามารถอธิบายความแปรปรวนของผลผลิตยางพาราได้ร้อยละ 53.8 
 ทั้งนี้ สมการมีความเหมาะสมสำหรับการวิเคราะห์ โดยเฉพาะในช่วงอุณหภูมิ 27–30 องศาเซลเซียส และปริมาณน้ำฝนไม่เกิน 4,000 มิลลิเมตร ซึ่งเป็นช่วงข้อมูลที่ใช้ในการสร้างแบบจำลอง

4. สรุปอภิปรายผล
ผลการศึกษาพบว่า อุณหภูมิเฉลี่ยของภาคใต้ประเทศไทยในช่วงปี พ.ศ. 2562–2566 มีแนวโน้มเพิ่มขึ้นอย่างต่อเนื่อง โดยมีค่าสูงสุดในปี พ.ศ. 2566 ขณะที่ปริมาณฝนเฉลี่ยมีความผันผวนสูงและเปลี่ยนแปลงไม่สม่ำเสมอในแต่ละปี สะท้อนถึงความไม่แน่นอนของสภาพภูมิอากาศในพื้นที่ศึกษา
การวิเคราะห์ความสัมพันธ์ระหว่างปัจจัยภูมิอากาศกับผลผลิตยางพาราพบว่า อุณหภูมิเฉลี่ยและปริมาณฝนเฉลี่ยมีความสัมพันธ์กับผลผลิตยางพาราในระดับปานกลาง แสดงให้เห็นว่าปัจจัยด้านภูมิอากาศมีส่วนเกี่ยวข้องกับการเปลี่ยนแปลงของผลผลิต อย่างไรก็ตาม ปัจจัยดังกล่าวยังไม่สามารถอธิบายความแปรปรวนของผลผลิตได้ทั้งหมด
ผลการวิเคราะห์การถดถอยเชิงเส้นพหุคูณพบว่า แบบจำลองสามารถอธิบายความแปรปรวนของผลผลิตยางพาราได้ในระดับปานกลาง (R² = 0.538) แต่ยังมีข้อจำกัดด้านความมีนัยสำคัญทางสถิติของแบบจำลองโดยรวม ซึ่งบ่งชี้ว่าแบบจำลองมีความเหมาะสมในการอธิบายแนวโน้มโดยภาพรวมมากกว่าการพยากรณ์เชิงปริมาณอย่างแม่นยำ ทั้งนี้ ผลการศึกษาสะท้อนถึงความสำคัญของปัจจัยด้านภูมิอากาศต่อการผลิตยางพารา และชี้ให้เห็นถึงความจำเป็นในการพิจารณาปัจจัยอื่นร่วมในการพยากรณ์ผลผลิตในอนาคต
 สมการถดถอยเชิงเส้นพหุคูณที่พัฒนาขึ้นสามารถใช้ศึกษาความสัมพันธ์ระหว่างอุณหภูมิ ปริมาณน้ำฝน และผลผลิตยางพาราในพื้นที่ภาคใต้ของประเทศไทย โดยสมการมีความเหมาะสมสำหรับช่วงอุณหภูมิ 27-30 องศาเซลเซียส และปริมาณน้ำฝนไม่เกิน 2,000 มิลลิเมตร ซึ่งเป็นช่วงข้อมูลที่ใช้ในการสร้างแบบจำลอง และให้ค่าผลผลิตที่ไม่ติดลบ
ผลการวิเคราะห์พบว่าทั้งอุณหภูมิและปริมาณน้ำฝนมีความสัมพันธ์เชิงลบกับผลผลิตยางพารา กล่าวคือ เมื่ออุณหภูมิหรือปริมาณน้ำฝนเพิ่มสูงขึ้น ผลผลิตยางพารามีแนวโน้มลดลง โดยอุณหภูมิเป็นปัจจัยที่ส่งผลต่อผลผลิตมากกว่าปริมาณน้ำฝนตามค่าสัมประสิทธิ์ของแบบจำลอง ดังนั้นสมการดังกล่าวจึงเหมาะสำหรับการวิเคราะห์แนวโน้มผลกระทบของการเปลี่ยนแปลงสภาพภูมิอากาศต่อผลผลิตยางพารา และสามารถใช้เป็นเครื่องมือประกอบการวางแผนการผลิตและการบริหารจัดการทางการเกษตรในอนาคตได้


ข้อเสนอแนะ 
จากผลการศึกษา พบว่าปัจจัยด้านอุณหภูมิและปริมาณฝนมีความเกี่ยวข้องกับการเปลี่ยนแปลงของผลผลิตยางพารา ดังนั้น เกษตรกรควรติดตามข้อมูลสภาพอากาศอย่างสม่ำเสมอและปรับการจัดการสวนยางให้สอดคล้องกับแนวโน้มของอุณหภูมิและปริมาณฝน เพื่อลดความเสี่ยงจากความผันผวนของสภาพอากาศ ขณะเดียวกัน หน่วยงานที่เกี่ยวข้องควรสนับสนุนการจัดทำฐานข้อมูลสภาพอากาศและผลผลิตในระดับพื้นที่ รวมถึงส่งเสริมการใช้เทคโนโลยีด้านการตรวจวัดสภาพอากาศอย่างเป็นระบบ สำหรับการศึกษาครั้งต่อไป ควรขยายช่วงเวลาของข้อมูลและเพิ่มตัวแปรด้านสิ่งแวดล้อมอื่น ๆ เพื่อพัฒนาแบบจำลองพยากรณ์ผลผลิตยางพาราให้มีความแม่นยำและครอบคลุมมากยิ่งขึ้น

